Broken Arrow (film)

Broken Arrow er en amerikansk actionthriller fra 1996 regissert av John Woo. Filmen handler om jakten på to atombomber som er kommet på avveie etter en flystyrt i Utah. Noen terrorister forsøker å skaffe seg kontroll over bombene for å presse myndigheter for en stor pengesum. Hovedrollene spilles av John Travolta og Christian Slater.

Handling
Rick Hale og Vic Deakins er to amerikanske piloter på topphemmelig øvelse med Stealth-bombefly med atombomber. Midt under oppdraget forsøker Deakins å drepe Hale. Det oppstår kaos og flyet styrter. De to atombombene ombord slippes før flyet styrter og det oppstår en såkalt "Broken Arrow"-alarm hos forsvaret – atomvåpen på avveier. Det viser etterhvert seg at det hele er en del av en spektakulær utpressingsplan hvor Deakins har en nøkkelrolle. Planen er å detonere de to bombene i Salt Lake City, hvis ikke regjeringen utbetaler dem 250 millioner dollar. Rick Hale forsøker iherdig å stanse planene, men har mange odds mot seg. Tilfeldigvis treffer han på en kvinnelig skogvokter som hjelper ham.

Om filmen

Økonomi og publikum
Broken Arrow ble en moderat kommersiell suksess. Den innbrakte 150 millioner dollar på verdensbasis, hvorav 70 millioner i USA alene. Den havnet på 22. plass over de mest innbringende kinofilmene på verdensbasis i 1996, og på 20. plass i USA. 

Produksjonskostnadene er anslått å ligge et sted mellom 50 og 65 millioner dollar.

Anmelderne 
Den fikk blandet mottakelse av filmanmelderne, noe som gjenspeiles i at den har oppnådd 53 % på Rotten Tomatoes. Den amerikanske filmanmelderen Roger Ebert gav den 2 av 4 stjerner, mens Leonard Maltin gav den 3 av 4.

VGs anmelder gav den terningkast tre, mens Dagbladet gav den fire. Dagbladets anmelder skrev følgende: «luksusunderholdning for actionfrelste: Eksplosjoner, tog-og biljakter, slagsmål av ymse slag og fly med atombomber i gale hender etc. avløser hverandre fortere enn du får blunket». Aftenpostens Per Haddal var blant de anmelderne som likte filmen best. Han beskrev den som en presis og elegant actionfilm i tegneseriestil. Den fikk terningkast tre hos CINERAMA i 1999. Anmelderen mente at man forsøkte å klemme inn for mye action og at den var for lite troverdig.

Innspilling 
Filmen ble for det meste innspilt i Montana. Noen scener ble også innspilt i California, Arizona og Utah. Innspillingen ble gjort våren og sommeren 1995.

I rollene
John Travolta ... Maj. Vic "Deak" Deakins
Christian Slater ... Capt. Riley Hale
Samantha Mathis ... Terry Carmichael
Delroy Lindo ... Col. Max Wilkins
Bob Gunton ... Pritchett
Frank Whaley ... Giles Prentice
Howie Long ... Kelly
Vondie Curtis-Hall ... Chief Sam Rhodes
Jack Thompson ... som the Chairman of the Joint Chiefs of Staff
Ousaun Elam ... Lt. Thomas
Shaun Toub ... Max
Casey Biggs ... Novacek

Referanser

Eksterne lenker 
 

Actionthrillere fra USA
Filmer fra 1996
Engelskspråklige filmer
Filmer lagt til Utah
Filmer lagt til militært miljø
Filmer om atomvåpen